|  |  |  |
| --- | --- | --- |
| Sørlandet Kompetansefond |  |  |
| |  |  |  | | --- | --- | --- | | Deres ref | Vår ref  24/848- | Dato  24. januar 2025 | |  | | | | | |

Oppdragsbrev - Tilskuddsordning for å styrke kompetansemiljø for havvind 2025

Det vises til Stortingets behandling av Prop. 1 S (2024-2025) for Energidepartementet, jf. Innst. 9 S (2024-2025) fra energi- og miljøkomiteen, vedtatt 19. desember 2024.

Ordningen skal bidra til at mottakere av tilskudd, gjennom samarbeid og fellesfinansiering, bidrar til kapasitets- og kunnskapsoppbygging, kompetanseoverføring og formidling for industriutvikling og tilrettelegging for innovasjon og teknologiutvikling innenfor havvind. Tilskudd skal bidra til å oppnå regjeringens overordnede mål i veikartet for grønt industriløft når det gjelder havvind.

I tråd med Stortingets vedtak tildeles følgende utgifter for 2025:

| Kap./post | Betegnelse | Kroner |
| --- | --- | --- |
| 1800 | Energidepartementet |  |
| 72 | Tilskudd til energiformål  (Tilskuddsordning for å styrke kompetansemiljø for havvind) | 10 000 000 |

Vedlagt følger regelverk for tilskuddsordningen fastsatt av Energidepartementet i overensstemmelse med punkt 6.2.1 i Bestemmelsene for økonomistyring i staten. Forvaltningen av ordningen delegeres i tråd med punkt 6.2.4 i Bestemmelsene for økonomistyring i staten, til Stiftelsen Sørlandet Kompetansefond.

Departementet publiserer oppdragsbrevet på departementets hjemmeside under [Energidepartementets tilskuddsordninger - regjeringen.no.](https://www.regjeringen.no/no/dep/ed/org/olje--og-energidepartementets-tilskuddsordninger/id2472394/)

I henhold til Bevilgningsreglementet § 10 tas det forbehold om Energidepartementets rett til også på annen måte å føre kontroll med at midlene benyttes etter forutsetningene. I henhold til § 12 i lov om Riksrevisjonen av 7. mai 2004, har også Riksrevisjonens rett til å kreve informasjon, innsyn og kontroll med at midlene nyttes i samsvar med forutsetningene.

## Overordnede føringer knyttet til forvaltning av tilskuddsordningen

Tilskudd skal utlyses slik at man oppnår formålet med tilskuddsordningen, jf. vedlagt regelverk. Det forutsettes at Sørlandets kompetansefond har utformet nødvendig veiledning og interne rutiner for forvaltningen av tilskuddsordningen.

Utlysningen bør beskrive målet med tilskuddsordningen, hvilke krav som gjelder for å bli vurdert som søker og hvilke opplysninger søkeren må gi i en søknad. Innholdet i utlysningen må være i tråd med, og ligge innenfor rammene av tilskuddsregelverket.

## Søknadsbehandling

For alle tilskuddsforvaltere gjelder reglene i forvaltningsloven om ugildhet, veiledningsplikt, saksbehandlingstid og taushetsplikt.

Det må i forvaltningen av midlene tas hensyn til gjeldende regelverk, herunder regler for offentlige anskaffelser og offentlig støtte der dette er relevant. Tildeling av midler under tilskuddsordningen er underlagt statsstøtteregelverket.

## Utbetaling av tilskudd under tilskuddsordningen

Tilskudd skal utbetales etter hvert som mottakeren har behov for å dekke de aktuelle utgiftene. Tilskuddene skal ikke brukes til å regulere virksomhetens likviditet. Det er ikke mulig å fremskynde utbetalinger, slik at mottakeren kan plassere tilskudd som rentebærende innskudd eller lån for å oppnå inntekter i tillegg.

Tilskuddsmidler vil bli overført når tilskuddsmottaker har behov for midlene, og på bakgrunn av aksept av vilkårene for tilskuddsordningen ved elektronisk EHF-faktura til organisasjonsnummer 977161630 merket 9170YHU(Hilmen).

## Rapportering

Sørlandet Kompetansefond skal **innen 13. mars 2026** oversende en samlet rapport for 2025 i overensstemmelse med krav som stilles i oppdragsbrevet og i vedlagte regelverk for tilskudd for å styrke kompetansemiljø for havvind.

Rapporten skal beskrive fremdriften i tilskuddsmottakernes prosjekter/tiltak, tilskuddsmottakernes tidsplan og milepæler for gjennomføring, konkretisering av tilskuddsmottakernes forventede resultater og eventuelle oppnådde resultater så langt i henhold til kriteriene for måloppnåelse i tilskuddsregelverket.

Tilskuddsforvalter må foreta en samlet vurdering av måloppnåelse for tilskuddsordningen, basert på innhentet informasjon fra tilskuddsmottakere.

Med hilsen

|  |  |
| --- | --- |
| Anne-Mette Hilmen (e.f.)  avdelingsdirektør | Sigmund Johansen  avdelingsdirektør |

Dokumentet er elektronisk signert og har derfor ikke håndskrevne signaturer

Vedlegg: Regelverk for tilskudd for å styrke kompetansemiljø for havvind